
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 iunie 2008

	Nr.
	27/425


R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 586 din 18 septembrie 2007, cu dezbaterea pe fond în procedură obişnuită a propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul Consiliului Legislativ (nr.422/29.03.2007)

· avizul Consiliului Economic şi Social (nr.531/13.03.2007)

· avizul Comisiei juridice, de disciplină şi imunităţi (nr.31/976/04.10.2007)

· avizul Comisiei pentru egalitatea de şanse pentru femei şi bărbaţi (nr.37/394/24.10.2007)

· punctul de vedere al Guvernului (nr.838/13.04.2007).

Propunerea legislativă are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare. Principalele modificări şi completări se referă la:

· creşterea stagiului minim de cotizare de la 15 la 20 de ani
· majorarea cu 16,5% şi respectiv cu 33% a punctelor de pensie pentru persoanele care şi-au desfăşurat activitatea în grupa a II-a de muncă şi în condiţii deosebite, respectiv în grupa I de muncă şi în condiţii speciale;

· pentru persoanele care nu au înregistrate drepturile salariale în carnetul de muncă, pentru o anumită perioadă, calculul să se facă prin luarea în considerare a salariului mediu pe economie şi nu a salariului minim;

· considerarea ca stagii asimilate perioadele în care persoanele beneficiare a drepturilor de pensie au urmat cursurile de zi ale unei şcoli profesionale sau postliceale.

· Comisia propune Plenului Camerei Deputaţilor respingerea iniţiativei legislative din următoarele considerente:

· extinderea perioadelor asimilate şi pentru cazurile în care asiguratul a urmat cursuri profesionale sau postliceale ar crea discriminare, în sensul că ar fi exclusă, de exemplu, categoria de persoane care urmează cursuri liceale la zi şi care ar putea beneficia de aceleaşi drepturi;
· extinderea sferei de aplicare a stagiului de cotizare asimilat şi asupra altor forme de pregătire profesională, înafara cursurilor învăţământului universitar, ar atrage după sine modificarea totală a principiilor acestei dispoziţii a legii şi, totodată, ar implica cheltuieli suplimentare pentru care nu sunt prevăzute sursele de finanţare;

· expunerea de motive nu conţine estimări privind influenţele financiare suplimentare rezultate din eventuala aplicare a măsurilor propuse şi nu se precizează modul de acoperire a plusului de cheltuieli, aşa cum prevede art.15 din Legea nr.500/20002 privind finanţele publice;
· prevederile referitoare la majorarea punctelor de pensie pentru persoanele care şi-au desfăşurat activitatea în grupa a II-a de muncă şi în condiţii deosebite, respectiv în grupa I de muncă şi în condiţii speciale, au fost preluate parţial, ca amendamente admise, în raportul asupra unei alte propuneri legislative de modificare a Legii nr.19/2000.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 18 iunie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Denisa Pătraşcu – Secretar de Stat

· d-na Georgeta Jugănaru – director

· d-na Cecilia Sebe – şef serviciu.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 10 septembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Monica Rallu CURTA

Consultant Lidia VLĂDESCU

